ועדת הכלכלה, כנסת 19, פרוטוקול מספר 315, 2014-07-14 11:15

אבישי ברוורמן: בוקר טוב.

אבישי ברוורמן: אני פותח את ישיבת ועדת הכלכלה.

אבישי ברוורמן: על סדר-היום: הצעת חוק רישוי שירותים לרכב, התשע"ג-2013.

אבישי ברוורמן: חבר'ה, אנחנו רצים כי אבנר עשה איתכם את כל התיאומים והגעתם להסכמות.

אבישי ברוורמן: איפה שלא הגעתם להסכמות אנחנו מחליטים.

אבישי ברוורמן: כן אבנר?

<אבנר פלור: כן, אני מקווה.

<אבנר פלור: עשינו עבודה.

<שרית זוכוביצקי-אור: אני אגיד מילה על הפרק ונתחיל בהקראה.

<שרית זוכוביצקי-אור: למעשה, הפרק הזה מסדיר שירות, דהיינו תיקון במוסכים וגם מקצוע, שזה מנהל מקצועי במוסך.

<שרית זוכוביצקי-אור: גם השירות וגם המקצוע מוסדרים היום בצו הפיקוח על מצרכים ושירותים.

<שרית זוכוביצקי-אור: אני רוצה להזכיר שעל הפרק הזה חלות ההוראות הכלליות עליהן הצבענו בקשר לחלק המנהלי ולפרוצדורה לקבלת הרישיון.

<שרית זוכוביצקי-אור: זאת אומרת, אנחנו כאן מסבירים רק את ההוראות המהותיות שרלוונטיות לשירות שניתן במוסך ולמקצוע המנהל המקצועי.

<שרית זוכוביצקי-אור: ההחלה של החלקה הפלילי, כיוון שזה שירות ומקצוע, חלות ההוראות הכלליות.

<שרית זוכוביצקי-אור: הפרק פחות או יותר משקף את המצב המשפטי הקיים היום תוך עדכונים וכתיבה יותר עדכנית של חקיקה שהיא נכונה להיום.

<שרית זוכוביצקי-אור: אני אתחיל בהקראה.

<שרית זוכוביצקי-אור: "פרק י': רישוי מוסכים ומנהלים מקצועיים של מוסכים סימן א': רישיון להפעלת מוסך (א) מי שהתקיימו בו כל אלה זכאי לקבל רישיון להפעלת מוסך, מאחד או יותר מן הסוגים לפי סעיף קטן (ב) (להלן – סוג המוסך) – (1) לרשותו מקום המתאים להפעלת אותו סוג מוסך ולחניית כלי הרכב המטופלים במוסך, והמאפשר תנאי עבודה הולמים לעובדי המוסך, כפי שקבע השר; (2) לרשותו ציוד מתאים להפעלת אותו סוג מוסך, כפי שקבע השר; (3) לרשותו מנהל מקצועי המתאים להפעלת אותו סוג מוסך שנוכח בו בשעות מתן השירות לציבור, ורשאי השר לקבוע כי במוסכים מסוג שקבע או המעסיקים מעל מספר עובדים שקבע, יהיו כמה מנהלים מקצועיים; (4) הוא הוכיח כי הוא בעל יכולת מקצועית מתאימה לצורך הפעלת אותו סוג מוסך, כפי שקבע השר.

<שרית זוכוביצקי-אור: " למעשה הסעיף הזה תואם למצב המשפטי הקיים היום בצו הפיקוח, שכדי לקבל רישיון להפעלת מוסך צריך שיהיה מקום מתאים, ציוד מתאים ומנהל מקצועי מתאים.

<שרית זוכוביצקי-אור: בסימן הבא אנחנו מסדירים את ההסמכה של המנהל המקצועי.

<שרית זוכוביצקי-אור: המנהל המקצועי הוא האיש שעליו חלה האחריות לכל הפעולות המקצועיות במוסך, זאת אומרת, לטיב התיקון ולעובדה שממוסך יוצא רכב תקין וכשיר לנסיעה.

<שרית זוכוביצקי-אור: לכן אחד התנאים הוא, כדי לקבל רישיון להפעלת מוסך צריך שיהיה מנהל מקצועי מתאים שכישוריו מוסדרים בסעיף הבא.

<איתי עצמון: תוכלי לתת דוגמאות לסוגים של מוסכים שקיימים היום?

<אבנר פלור: לדוגמה, יש מוסך של פחחות וצבע, מוסך מכונאות, מוסך חשמלאות, מיזוג אוויר, צמיגים.

<שרית זוכוביצקי-אור: וכל הכשרה היא הכשרה שרלוונטית למקצוע.

<איתי עצמון: כלומר, לפי סוג הפעולות שמבוצעות באותו מוסך.

<שרית זוכוביצקי-אור: מי שהוא מוסך לתיקון צמיגים הוא לא יוכל לעשות פעולות אחרות.

<שרית זוכוביצקי-אור: אותו דבר המנהל המקצועי.

<שרית זוכוביצקי-אור: מנהל מקצועי שהוכשר להיות מנהל מקצועי במוסך לתיקון צמיגים ואבובים לא יכול לשמש מנהל מקצועי במוסך מסוג אחר.

אבישי ברוורמן: מר רוזנפלד, מה התיקון?

<דדי רוזנפלד: התיקון הוא הנושא של "נוכח בו בשעת מתן השירות לציבור".

<דדי רוזנפלד: אדוני יודע שאנשים הולכים למילואים לתקופה של חודש ואז קשה להיות נוכח.

אבישי ברוורמן: שרית, מה התשובה?

<שרית זוכוביצקי-אור: אני אגיד מה התשובה לגבי הנוכחות ואח"כ אשיב לעניין ההיעדרות.

<שרית זוכוביצקי-אור: כיוון שהמנהל המקצועי הוא האחראי לטיב הפעולות ולטיב התיקון שמבוצע במוסך, הכלל הוא שהוא צריך להיות נוכח במשרד בשעת התיקון ובשעת מסירת כלי הרכב המתוקנים, משום שאם רכב יוצא לא תקין, עליו האחריות.

<שרית זוכוביצקי-אור: בעל המוסך הוא לא בהכרח איש מקצוע, מוסך הוא עסק כלכלי.

<שרית זוכוביצקי-אור: לכן הנוכחות מחויבת.

<שרית זוכוביצקי-אור: לעניין ההיעדרות.

<שרית זוכוביצקי-אור: מצד אחד אנחנו לא מוכנים, כשאנחנו באים לביקורת ושואלים איפה המנהל המקצועי, יגידו שהוא חולה, הוא במילואים.

<שרית זוכוביצקי-אור: זה דבר שאנחנו לא יכולים לסבול אם כי זה הרבה פעמים כורח המציאות.

<אבנר פלור: אני רוצה להשלים את שרית.

<אבנר פלור: בעצם, מה שאנחנו העלינו בנוסח הראשוני, זה שיהיה לו ממלא מקום.

<אבנר פלור: בנושא של הממלא מקום הוא אמור להיות עם אותם כישורים של המנהל המקצועי, כי הוא בעצם בר סמכא בהיבט המקצועי לאשר רכב שיוצא מהמוסך.

<אבנר פלור: אנחנו מציעים שיהיה ממלא מקום עם אותם כישורים של המנהל המקצועי הנוכחי.

<אבנר פלור: יש קצת בעייתיות - - -

<איתי עצמון: זה לא רק אישורים, זה גם רישיון.

<שרית זוכוביצקי-אור: בעל הסמכה מתאימה לסוג המוסך.

אבישי ברוורמן: רונן, זה בסדר?

<רונן לוי: לא.

<רונן לוי: זה פשוט מטיל עומס כלכלי שאי-אפשר לעמוד בו.

<רונן לוי: לכן אנחנו מציעים שיהיה ממלא מקום לתקופה מוגבלת, אפילו אם תגבילו את זה לחודש.

<רונן לוי: אם אדם יוצא למילואים או שהוא בחופשה, אפשר להגביל את זה לחודשיים בשנה.

<רונן לוי: כשמנהל מקצועי אינו נוכח אתה לא יכול לשלוח לטסט, לאשר טסטים, אתה תוקע את המוסך.

<אסתי פלדמן: אבל אז בחודשיים האלה יוצאים רכבים לא תקינים?

<רונן לוי: מסמיך אותם.

<רונן לוי: זה בן אדם שהמשרד יודע עליו.

<רונן לוי: בכל מקרה זה קורה היום שאנשים יוצאים לחופשה ויוצאים למילואים.

<רונן לוי: הדברים האלה קורים גם היום.

<אסתי פלדמן: אני מסבירה לך שאנחנו מסדירים את המצב.

<אסתי פלדמן: זה שמשהו קורה לא חזקה - - -

<רונן לוי: תני לי רק להשלים.

אבישי ברוורמן: גברת פלדמן.

<רונן לוי: אין היום יכולת למוסך לרשום במשרד התחבורה יותר ממנהל מקצועי אחד למקצוע.

<רונן לוי: זה המצב היום.

<רונן לוי: אם נסדיר את זה שיש שם ושיש לו כישורים, אולי שלב מקצועי אחד לפני, ואנחנו מגדירים את זה רק לתקופת זמן, זה הגיוני וזה גם לא מטיל עומס כלכלי.

<רונן לוי: זה משהו שהוא סביר.

יצחק וקנין: תנו לי לעזור לכם.

יצחק וקנין: אני לא הייתי הולך לכיוון הזה של לתת אפשרות של מציאות שחודש ימים המנהל לא נמצא.

יצחק וקנין: בכל זאת צריך להיות מישהו שמאשר את הרכב.

יצחק וקנין: תארו לעצמכם שהרמנו את הרכב, החלפנו לו את דוושות הבלמים ואת הדסקיות ועשו טיפול מעמיק ברכב.

יצחק וקנין: אני לא חושב שבמציאות כזאת, עם כל הידע המקצועי, צריך מישהו שיאשר.

יצחק וקנין: אני הייתי נותן אפשרות, אם במוסך יש אדם בדרג שני, שמשרד התחבורה ימצא אפשרות כזאת לתת לאדם בדרג שני שהוא לא מנהל עם הסמכה.

יצחק וקנין: יש כמה דרגות בדבר הזה.

יצחק וקנין: לתת לו אפשרות באותם ימים שאין מנהל, שיהיה מישהו אחר שיחתום על תעודת התיקון.

יצחק וקנין: חייבים למצוא פתרון כזה.

יצחק וקנין: אי-אפשר להוציא רכב בלי שום חתימה של מישהו.

יצחק וקנין: רבותיי, זה לא רק ימים של מילואים.

יצחק וקנין: יש מילואים, יש מחלה ולפעמים אדם גם נעדר.

<דרור וגשל: אני ממשרד המשפטים.

<דרור וגשל: ברור שמצד אחד יש פה בעיה כספית.

<דרור וגשל: יש פה נטל כלכלי.

<דרור וגשל: אם אפשר לעמוד בו או לא, אפשר להתווכח.

<דדי רוזנפלד: מוסך שיש לו 3 עובדים.

<רונן לוי: אי-אפשר, אנחנו מוסך קטן.

<רונן לוי: מוסך קטן לא יכול לעמוד בזה.

<דרור וגשל: מצד שני, המטרה של ההסדרה של המנהל המקצועי יש לה תכלית בטיחותית.

<דרור וגשל: אנחנו מרשים פה מישהו שנדרש ממנו סט כישורים ספציפי ומיוחד.

<דרור וגשל: אם יש מישהו אחר בדרג נמוך יותר שיכול לתת את אותה גושפנקה בטיחותית, אז שהוא יעשה את זה כל הזמן.

אבישי ברוורמן: אתה נותן לי תשובה מאוד פשוטה, אתה אומר שזהו זה.

אבישי ברוורמן: אומרים לך פה חלק מהאנשים בשטח שיש מקרים שצריך לפתור אותם בחכמה של סידור.

אבישי ברוורמן: אומר לך חבר הכנסת וקנין שצריך למצוא פתרון.

יצחק וקנין: אני נמצא ליד אזור התעשייה בשלומי, לידי יש מוסך עם שלושה עובדים.

<דרור וגשל: יכול להיות שיהיו מנהלים מקצועיים שנמצאים בסטנד ביי למוסכים, שהם יוכלו להזמין אותם.

אבישי ברוורמן: אני צריך ניסוח.

אבישי ברוורמן: רבותיי, יש תיאוריות ויש שטח.

<אבנר פלור: אדוני היושב ראש, יש לנו פתרון.

<אבנר פלור: אנחנו נשאיר את הנוסח המקורי: "ממלא מקום אחד או יותר למנהל המקצועי וכפי שקבע השר".

יצחק וקנין: במציאות הזאת אתם כבר פתרתם את הבעיה בזה שאתם תיתנו ממלא מקום ובתנאי שברור שצריך להיות לו כמה שנים ותק בעבודה.

<אבנר פלור: בוודאי, כפי שקבע השר.

יצחק וקנין: אבל אל תשאירו את המוסך.

<אבנר פלור: אנחנו גם לא רוצים לעודד מוסכים פיראטיים.

<אינגריד הר אבן: אבנר, אני מציעה להוסיף "בעל הסמכה כפי שקבע השר" כדי שיהיה ברור שזה לא אותו מנהל.

<לאה ורון: אז אולי תגידו איזה תיקון אתם מבקשים?

<זאב פרידמן: אדוני היושב ראש, אם כך אני חושב שצריכה להיות התאמה גם בסעיף 112, ששם המנהל המקצועי של המוסך חייב לאשר כל רכב שיוצא מהמוסך.

<זאב פרידמן: אם אנחנו מסמיכים אחרים - - -

<דדי רוזנפלד: יש את זה 3 פעמים.

אבישי ברוורמן: הערה אחרונה ואנחנו הולכים להצביע.

<איתי עצמון: רציתי להבין מה הנוסח.

<לאה ורון: רגע.

<לאה ורון: קודם כל את מדברת על סעיף 100א(3).

<שרית זוכוביצקי-אור: נכון.

<שרית זוכוביצקי-אור: "לרשותו של המוסך מנהל מקצועי מתאים להפעלת אותו סוג מוסך שנוכח הוא בשעות מתן השירות לציבור ורשאי השר לקבוע כי במוסכים מסוג שקבע או המעסיקים מעל מספר עובדים שקבע, יהיו כמה מנהלים מקצועיים או ממלא מקום אחד או יותר למנהל המקצועי בעל כישורים - - -

<איתי עצמון: "אולי העומד בדרישות הכשרה או הסמכה"?

<שרית זוכוביצקי-אור: "העומד בדרישות הכשרה והסמכה כפי שקבע השר".

<שרית זוכוביצקי-אור: אנחנו גם רוצים להגביל, שמנהל המקצועי בעל הכישורים הפחותים לא יהיה לתקופה בלתי מוגבלת.

יצחק וקנין: זה בזמן היעדרו של המנהל.

<שרית זוכוביצקי-אור: אז צריך תקופת מינימום.

אבישי ברוורמן: 60 יום?

<איתי עצמון: את מבקשת לעגן את זה במפורש בסעיף ההסמכה?

<שרית זוכוביצקי-אור: לדעתי כדאי.

<דדי רוזנפלד: למעט מילואים וצווי 8.

<דדי רוזנפלד: אתה יודע לכמה זמן יכולים לקרוא לך בצו 8?

יצחק וקנין: בכל זאת צריך להיות אחראים על הציבור.

יצחק וקנין: נאמר שיש לו 60 יום ואתם יודעים שהוא מגויס .

יצחק וקנין: תוגש בקשה למשרד במקרה חריג.

יצחק וקנין: זה בתקנות.

יצחק וקנין: במידה ויש חריג, תצטרכו לקבל אישור מהשר.

יצחק וקנין: יש מלחמה, בן אדם גוייס.

<שרית זוכוביצקי-אור: בעקבות ההערה הזאת, אנחנו מבקשים להסמיך את השר לקבוע הוראות לעניין תקופת מילוי המקום.

<שרית זוכוביצקי-אור: שם נקבע את כל ההסדרים.

אבישי ברוורמן: אפשר להצביע?

אבישי ברוורמן: עוד פעם שניידר?

אבישי ברוורמן: החליפה לא תפורה נכון, שניידר?

<אהוד שניידר: החליפה בסעיף 100ד' צריך לתקן.

<איתי עצמון: כרגע קראנו רק את סעיף קטן א'.

אבישי ברוורמן: אני רוצה להצביע על סעיף קטן א'.

אבישי ברוורמן: מי מכם שלא יודע, שניידר ביידיש זה חייט, בגלל זה באה ההערה על החייט.

<דרור וגשל: סעיף 100 א(4), איש העסקים שמבקש את הרישיון הוא לא בהכרח חייב להיות מוסכניק או איש מקצועי ופה נדרשת ממנו יכולת מקצועית.

<דרור וגשל: אנחנו לא חושבים שזה נדרש כי יש לו מנהל מקצועי ולכן אנחנו מבקשים למחוק את הסעיף.

<איתי עצמון: אדוני, יש לי שאלה לגבי פסקה 1.

<איתי עצמון: כתוב פה שהמקום שבו יפעל המוסך צריך לאפשר תנאי עבודה הולמים, כאשר המילה פיזיים נמחקה.

<דרור וגשל: אני אבהיר.

<דרור וגשל: הכוונה לא לתנאי עבודה במישור דיני העבודה.

<דרור וגשל: זה מתייחס למקום.

<דרור וגשל: הרישא של הסעיף מדברת על מקום מתאים להפעיל את המוסך ושאותו מקום מאפשר תנאי עבודה הולמים.

<דרור וגשל: זה מתייחס למקום תנאי העבודה.

<איתי עצמון: אז יכול להיות שצריך להשאיר את המילה פיזיים.

<איתי עצמון: אני מציע שנבדוק זאת בשלב הנוסח, אבל הכוונה שלא מדובר דיני עבודה או על תנאי עבודה במובן הזה.

אבישי ברוורמן: הולם למקום ולא לבני המקום.

<דרור וגשל: נכון מאוד.

אבישי ברוורמן: אנחנו מעלים להצבעה את 100א.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 100א אושר.

אבישי ברוורמן: אושר.

<שרית זוכוביצקי-אור: "(ב) השר יקבע סוגים של רישיונות להפעלת מוסך בהתאם לסוג הפעולות שיתבצעו במוסך ולסוג הרכב שיטופל במוסך.

<שרית זוכוביצקי-אור: " שוב, הרישיונות הם לפי סוג הרכב, דהיינו, אוטובוס, רכב מסחרי.

<שרית זוכוביצקי-אור: סוג הפעולות זה חשמלאות, פחחות, החלפת צמיגים וכו'.

<אינגריד הר אבן: אני מייצג את איגוד המוסכים.

<אינגריד הר אבן: האם את לא צריך לבהיר שאותו מוסך יכול להיות בעל כמה רישיונות.

<שרית זוכוביצקי-אור: לדעתי לא צריך להבהיר, זה ברור.

<איתי עצמון: אני חושב שזה ברור.

אבישי ברוורמן: אני מעלה להצבעה את סעיף ב'.

אבישי ברוורמן: בעד – רוב

אבישי ברוורמן: נמנעים – אין סעיף 100ב אושר.

אבישי ברוורמן: אושר.

אבישי ברוורמן: סעיף ג' נמחק, עוברים לסעיף ד'.

<דרור וגשל: רגע, אנחנו מבקשים להוסיף סעיף ג'.

<שרית זוכוביצקי-אור: הכלל אומר שמוסך יפעל ברישיון.

<שרית זוכוביצקי-אור: אנחנו כדי לסגור את המעגל לא רק רוצים להגיד שהמוסך יפעל ברישיון אלא שאנחנו אוסרים על אדם לתת שירותי תיקון אלא אם כן יש לו רישיון.

<שרית זוכוביצקי-אור: אנחנו רוצים לסגור את המעגל הזה.

<שרית זוכוביצקי-אור: אוסרים על אדם לעשות פעולות ברכב אלא אם כן יש לו רישיון.

<איתי עצמון: השאלה, האם הנושא הזה לא מוסדר בפרק הכללי?

<איתי עצמון: בדקתם את זה?

<שרית זוכוביצקי-אור: זה יוצר מעגל שכדאי לנו לסגור.

<דרור וגשל: בפרק ההגדרות מוסך הוגדר כמקום שבו ניתנים שירותי תיקון, החזקה או בדיקה של רכב או ייעוץ בקשר לשירותים כאמור, שניתן לו רישיון לפי סעיף 100.

<דרור וגשל: כלומר, מוסך הוא רק מי שכבר קיבל רישיון לפי סעיף 100 ושם נותנים את השירותים והתיקונים שניתנים בסעיף.

<דרור וגשל: לכאורה, מי שעובד במקום ונותן שם שירותי תיקון, אחזקה ובדיקה של רכב שלא ניתן לו רישיון, לא עושה עבירה כי זה לא במוסך ורק מוסך צריך רישיון.

<דרור וגשל: כדי לסגור את המעגל הזה אנחנו רוצים להבהיר שאדם לא יכול לתת את אותם השירותים שבהם מוסך, שזה שירותי תיקון אחזקה, אלה במוסך.

<איתי עצמון: תחזרו בבקשה על הנוסח.

<רון מלכה: דיברנו על המהות.

<רון מלכה: פה יש מהות מאוד רצינית.

<רון מלכה: יכול שאני מנהל מוסך, יש לי את הידע, יש לי את הכלים בבית, יש לי את היכולת אבל אין לי רישיון למוסך.

<רון מלכה: יש לי את הכול רק שאני לא מוסכניק.

יצחק וקנין: לך למגזר הערבי, הכול שם עובד בשיטה הזאת.

יצחק וקנין: בבוקר עובד במוסך, בערב עובד בבית.

<שרית זוכוביצקי-אור: "(ג) לא ייתן אדם שירותי תיקון אחזקה או בדיקה של רכב, (להלן: ביצוע פעולות ברכב), אלא במוסך.

<שרית זוכוביצקי-אור: "

יצחק וקנין: איך תאכפו את זה?

יצחק וקנין: יש לכם מספיק פקחים?

אבישי ברוורמן: גברת ורון שואלת למה לא שלחתם את הנוסח?

<דדי רוזנפלד: שרית, מילוי שמן או מילוי אוויר, מה זה?

<שרית זוכוביצקי-אור: יש תשובה בד'.

<דרור וגשל: האיסור פה הוא על מי שנותן את השירותים ולא על בעל הרכב שממלא אוויר.

<שרית זוכוביצקי-אור: התשובה היא בד'.

יצחק וקנין: יש גם תיקוני דרך.

<איתי עצמון: אני רוצה להתייחס לסעיף כפי שהספקתי לרשום אותו כרגע.

<איתי עצמון: אם אתם מדברים על איסור לתת שירותי תיקון, אחזקה או בדיקה של רכב אלא במוסך, דהיינו, אדם לא יוכל להציע איזו עזרה בתיקון של רכב לחבר שלו, לקרוב משפחתו.

<שרית זוכוביצקי-אור: זה נכון, זה הכלל.

<שרית זוכוביצקי-אור: הפתרון הוא בד'.

<איתי עצמון: הסעיף גורף.

יצחק וקנין: תאמינו לי, אני מבין את הראש שלכם ואני מבין את הראש של בעלי המוסכים.

יצחק וקנין: הם צודקים.

יצחק וקנין: יש הרבה חאפרים שעושים את זה שחור.

יצחק וקנין: זה גורם לכלכלה לא טובה, לא בריאה, לנזק למוסכים, נזק לעבודה.

יצחק וקנין: גם לא בטוח איך הרכב יוצא משם.

יצחק וקנין: לאף אחד אין אחריות על הרכב.

יצחק וקנין: אפילו אין לך מעקב אחרי הרכב.

יצחק וקנין: אני מסכים שבמקרו אתם צודקים.

יצחק וקנין: אבל אם יש למישהו לעשות איזה תיקון בבית, אני לא רוצה לתת פתח.

<אבנר פלור: השאלה האם סעיף ד' לא נותן מענה?

יצחק וקנין: אנחנו מדברים על חאפרים שעובדים כל הזמן בצורה מסודרת.

יצחק וקנין: הרוב זה במגזר המיעוטים.

אבישי ברוורמן: יש גם יהודים טובים.

<איתי עצמון: אני רוצה להגיד למה לדעתי סעיף קטן ד' לא נותן מענה מספיק.

<איתי עצמון: סעיף קטן ד' מסמיך את שר התחבורה לקבוע בתקנות שביצוע פעולות מסוימות ברכב לא יהיו טעונות רישיון להפעלת מוסך.

<איתי עצמון: קודם כל, עד שלא יהיו תקנות כאלה, האיסור הזה עומד על כנו.

<איתי עצמון: אני חושש שהוא גורף מידי, אדוני, והוא עלול לחול על מקרים שלא התכוונו שהוא יחול עליהם.

<אינגריד הר אבן: אני רוצה לענות לעו"ד עצמון.

<אינגריד הר אבן: הנוסח מדבר על שירות לא על עזרה לחבר.

<אינגריד הר אבן: שירות זה כשבא אליך מישהו, משלם לך ואתה עושה לו פעולה מקצועית.

<איתי עצמון: אז צריך לכתוב "בתמורה או כדרך עיסוק".

<דרור וגשל: יש אפשרות להחריג ולומר "כדרך עיסוק" אבל אני אגיד מה הבעיה עם זה.

<דרור וגשל: עזרה הדדית וחברות זה באמת נחמד אבל אנחנו לא רוצים שמישהו שאין לו את הכישורים והוא נותן עזרה לחבר יטפל למישהו ברכב ויוציא לו איזה חלק מה שיגרום לתאונה.

אבישי ברוורמן: רבותיי, הדרקוניות הזאת לעיתים – אם למישהו יש פנצ'ר - - -

<איתי עצמון: גם זה תיקון.

<דרור וגשל: בנוסף לזה יש גם מדיניות אכיפה.

<איתי עצמון: אני מצטער, זאת לא תשובה טובה.

<איתי עצמון: אנחנו עושים בחקיקה ולא במדיניות אכיפה.

<אינגריד הר אבן: אנחנו כמובן תומכים בסעיף זה, כבוד יושב ראש הוועדה.

<אינגריד הר אבן: יש כל-כך הרבה תיקונים לא חוקיים, מתקנים לא חוקיים, לא בטיחותיים.

<אינגריד הר אבן: הם לא רשומים כעוסקים.

<איתי עצמון: יכול להיות שאת צודקת אבל הסעיף גורף מידי.

<רונן לוי: אפשר לעשות טיפולי שיניים במקומות כאלה ואחרים?

<רונן לוי: סתימה כן ושורש לא?

<רונן לוי: סתימה בשן אצל רופא שיניים לא צריך וטיפול שורש כן?

<איתי עצמון: נתתי לך כרגע דוגמא.

<איתי עצמון: אם אני מחליף גלגל - - -

<רונן לוי: זה לא תיקון.

<איתי עצמון: השאלה איך אתה מגדיר תיקון.

<רונן לוי: אבל אם אתה רוצה לתקן פנצ'ר ללא ספק אתה לא יכול לעשות את זה במקום לא מקצועי.

אבישי ברוורמן: אבנר, אנחנו צריכים ללכת לדוגמאות.

אבישי ברוורמן: השאלה, איך אנחנו פותרים.

<דרור וגשל: יש לי עוד הצעה.

<דרור וגשל: אפשר להוסיף בסיפא, "באופן חד פעמי וללא תמורה".

אבישי ברוורמן: אני לא מצביע על תת הסעיף הזה.

אבישי ברוורמן: אתם תמצאו ניסוח.

<אסתי פלדמן: הניסוח מצוין, כבודו.

<אסתי פלדמן: יש הסכמה בין גורמי המקצוע למדינה.

<אסתי פלדמן: יש כאן שירותים מסוימים - - -

<לאה ורון: אבל מי שצריך להצביע זה חברי הכנסת.

אבישי ברוורמן: אנחנו לא כל-כך מרוצים.

<אסתי פלדמן: סליחה, איזו בעיה משפטית יש פה, שהמדינה - - -

<איתי עצמון: אני חושב שהסברתי את הבעיה המשפטית.

<אסתי פלדמן: המשפטית?

<אסתי פלדמן: שאומרת מה?

<איתי עצמון: שההוראה גורפת מידי.

<לאה ורון: רגע, תסלחי לי.

<לאה ורון: זה לא ויכוח פה עכשיו עם עו"ד עצמון.

אבישי ברוורמן: קודם כל, הטון שלך לא מקובל עלי.

אבישי ברוורמן: הטון, הטון.

אבישי ברוורמן: קצת רגיעה, לנשום עמוק, לא קרה שום דבר.

<אסתי פלדמן: אני מבקשת להתנצל בשנית.

<אסתי פלדמן: באיזה אופן סעיף ד' שבו אנחנו מחריגים שירותים מסוימים ברכב ותיקונים מסוימים, אינם פותרים את בעיית הכלליות.

<איתי עצמון: אני אסביר שוב.

<איתי עצמון: אני חושב שכבר הסברתי את זה ואני אחזור על דבריי.

<איתי עצמון: סעיף קטן ד' מסמיך את שר התחבורה לקבוע חריגים בעצם להוראה הכללית הזאת, שבעצם מחייבת ביצוע אותן פעולות במוסך מורשה בלבד.

<איתי עצמון: עד שלא יהיו תקנות כאלה, האיסור עומד על כנו.

<איתי עצמון: זה דבר אחד.

<לאה ורון: יכול להיות שהשר לא יתקין את התקנות גם 7 שנים.

<איתי עצמון: אז אני לא חושב שזה מענה מספיק טוב.

<אסתי פלדמן: זה דבר שהוא נכון לכל החוק.

<אסתי פלדמן: בכל מיני שכתוב שהשר יקבע כל מיני דברים - - -

<איתי עצמון: לאורך הצעת החוק ניסינו ככל שניתן, מקומות שאנחנו כבר היום יודעים מה ההוראה המהותית, לעגן אותה בחקיקה הראשית.

<אסתי פלדמן: האם זה יעזור שנכניס דברים מסוימים שאנחנו יודעים אותם כבר כעת?

<איתי עצמון: אני חושב שהסעיף הזה יעבור בחינה נוספת.

אבישי ברוורמן: אנחנו רצים פה מהר מאוד.

אבישי ברוורמן: את הנושא הזה אנחנו דוחים, אתם תמצאו את הפשרה ונצביע על זה תוך 30 שניות.

<אהוד שניידר: אני רוצה לנסות לחבריי ממשרד התחבורה.

<אהוד שניידר: בקשר לסעיף ד', יצרן הרכב עצמו קובע את ההוראות לגבי איזה טיפולים אפשר לעשות לבד ואיזה טיפולים אי-אפשר לעשות לבד.

<אהוד שניידר: בכל מקרה אני חושב שמשרד התחבורה לא יכול להקל יחסית למה שקובע יצרן הרכב.

אבישי ברוורמן: עו"ד שניידר, אני דוחה את זה כי אני רוצה להתקדם.

אבישי ברוורמן: שתי הבעיות הבסיסיות של מדינת ישראל הם מי הוא יהודי ומה זה תיקון?

אבישי ברוורמן: האם זה תיקון חצות?

אבישי ברוורמן: האם זה תיקון או תיקון של פנצ'ר?

אבישי ברוורמן: כל מי שיש לו הערות לניסוח, שישלחו את זה אחד לשני כדי שחכמת השולחן תגמור עם זה ונצביע.

אבישי ברוורמן: אני מבקש שתעבירו לוועדה לפני הישיבה הבאה את הנוסח לסעיף 100 ג' ו-ד'.

<איתי עצמון: עם ג' התעורר הקושי.

<איתי עצמון: זה הסעיף שלגביו עכשיו מתנהל הדיון.

<רונן לוי: אנחנו תומכים ב-ג'.

אבישי ברוורמן: תוקפו של רישיון להפעלת מוסך יהיה ל-3 שנים.

אבישי ברוורמן: יש בעיה?

אבישי ברוורמן: למה 3 ולא 5.

<אבנר פלור: כי עשינו אחידות עם כל המקצועות.

אבישי ברוורמן: אם כך, אני מצביע על זה.

אבישי ברוורמן: בעד – רוב

אבישי ברוורמן: נמנעים – אין

אבישי ברוורמן: סעיף 100ה אושר.

אבישי ברוורמן: אנחנו עוברים לסעיף 101.

<שרית זוכוביצקי-אור: "רישיון למוסך מומחה 101.

<שרית זוכוביצקי-אור: מי שנתקיימו בו כל אלה זכאי לקבל רישיון למוסך מומחה : (1) הוא בעל רישיון להפעלת מוסך לפי סעיף 100; (2) הוא הוכיח כי הוא בעל יכולת מקצועית מתאימה וציוד מתאים לטפל בתוצר הרכב שלגביו הוגשה הבקשה כפי שקבע השר, לרבות לעניין הסמכת גוף למתן אישור כאמור.

<שרית זוכוביצקי-אור: (3) תוקפו של רישיון למוסך מומחה יהיה לשלוש שנים.

<שרית זוכוביצקי-אור: "

אבישי ברוורמן: הסבר.

<שרית זוכוביצקי-אור: ההגדרה למוסך מומחה כבר הוצבעה, זה מוסך שמתמחה בתוצר.

<שרית זוכוביצקי-אור: אנחנו רוצים לתת לו רישיון באופן ספציפי כדי שהוא ייתן מענה לתוצרים ויחליף גם את המוסכים של היבואן.

<שרית זוכוביצקי-אור: מבחינתנו יש לו מעמד.

אבישי ברוורמן: יש פה איזו בעיה?

אבישי ברוורמן: עשיתם איזה שינוי?

<שרית זוכוביצקי-אור: זאת הערה ניסוחית.

<שרית זוכוביצקי-אור: אנחנו מדברים על "מי שנתקיימו בו כל אלה זכאי לקבל את הרישיון".

<שרית זוכוביצקי-אור: זה ברור שכשיש תנאים צריך את כולם להוכיח ולכן אנחנו למחוק את המילים "הוא הוכיח".

<שרית זוכוביצקי-אור: את כל התנאים צריך להוכיח.

<איתי עצמון: כלומר, אנחנו מוחקים "הוא הוכיח כי".

<שרית זוכוביצקי-אור: נכון.

<דרור וגשל: הסיפא של "לרבות לעניין הסמכת גוף" , גם היא תרד.

<איתי עצמון: זה מייתר את ההערה השנייה שלי.

אבישי ברוורמן: אם כך אני מעלה להצבעה.

אבישי ברוורמן: בעד – רוב

אבישי ברוורמן: נמנעים – אין סעיף 101 נתקבל.

אבישי ברוורמן: אושר.

אבישי ברוורמן: עוברים לסעיף 102.

<שרית זוכוביצקי-אור: "חובת שילוט במוסך 102.

<שרית זוכוביצקי-אור: (א) בעל רישיון להפעלת מוסך יציב שלט בולט לעין במקום הנראה לעיני הלקוחות במוסך, שיכלול את הפרטים האלה: (1) שם המוסך ומספר רישיונו; (2) סוג המוסך בהתאם לרישיון שניתן לו לפי סעיף 100; (3) אם הוא מוסך מומחה – התוצר שבו הוא מתמחה בהתאם לרישיון שניתן לו לפי סעיף 101; (4) המחיר הכולל של שעת עבודה במוסך, שיוצג בשקלים חדשים כולל מע"מ; (5) סוגי מוצרי התעבורה הנמצאים בשימוש המוסך, כפי שקבע השר.

<שרית זוכוביצקי-אור: (ב) השר יקבע את הגודל המזערי של השלט כאמור בסעיף קטן (א) ואת הגודל האותיות המזערי אשר יופיעו עליו, והוא רשאי לקבוע פרטים נוספים שייכללו בשלט האמור.

<שרית זוכוביצקי-אור: (ג) בעל רישיון להפעלת מוסך לא יציג במוסך שלט הכולל פרטים שאינם תואמים לרישיון להפעלת המוסך שניתן לו."

<דדי רוזנפלד: שרית, מה הקשר של סעיף 5 לכל יתר הסעיפים?

<איתי עצמון: אני מציע שקודם היא תסביר את הסעיף ולאחר מכן יישמעו הערות.

<שרית זוכוביצקי-אור: זאת אינפורמציה שצריכה להיות מוצגת לאזרח כבר בכניסה למוסך.

<שרית זוכוביצקי-אור: מבחינתנו, השם של המוסך והרישיון, כדי שאם תהיה איזו בעיה במוסך, אפשר יהיה לזהות את המוסך ואפשר יהיה לפנות אלינו.

<שרית זוכוביצקי-אור: כמובן שהסוגים והתוצרים שהמוסך מתמחה בהם, סוגי כלי הרכב שהוא יכול לתקן, מחיר שעת העבודה.

<שרית זוכוביצקי-אור: זה הכול אינפורמציה חשובה שצריכה להופיע ללקוח.

<שרית זוכוביצקי-אור: היא צריכה להיות בולטת ללקוח כבר בעת הכניסה למוסך.

<שרית זוכוביצקי-אור: כמובן שאנחנו רוצים שהשילוט או המסר שיופיע על השלט צריך להיות בהתאם לרישיון.

<שרית זוכוביצקי-אור: לא יכול להיות שרישיון לתיקון רכב מסוג מסוים ועל השלט יופיע משהו אחר.

<שרית זוכוביצקי-אור: כמובן שהמסר שעל השלט צריך לשקף את הרישיונות כדין שניתנו למוסך.

<לאה ורון: לא התייחסתם פה במתכוון לחוק רישוי עסקים, שמחייב שילוט, אישור של הרשות המקומית?

<שרית זוכוביצקי-אור: אם יש שילוט אז כמובן יש כללים ברישוי עסקים.

<שרית זוכוביצקי-אור: אנחנו חושבים שהשילוט הזה חייב להופיע.

<דרור וגשל: יש לנו כמה תיקונים.

<דרור וגשל: אחד התיקונים הוא בסעיף קטן 4.

<דרור וגשל: המחיר הכולל של שעת עבודה במוסך שיוצג בשקלים חדשים כולל מע"מ.

<דרור וגשל: המילים "כולל מע"מ" יימחקו כי בהגדרה של המחיר הכולל מפנה לחוק הגנת הצרכן.

<דרור וגשל: גם סעיף 5 "סוגי מוצרי התעבורה הנמצאים בשימוש המוסך כפי שקבע השר", גם זה ירד.

<זאב פרידמן: יש לי תהייה וגם הצעה.

<זאב פרידמן: התהייה היא לגבי השאלה האם לא צריך לכתוב גם את שמו של המנהל המקצועי?

<זאב פרידמן: כמו שמקובל בהרבה מאוד תחומים אחרים, כמו למשל בתחומי הבנייה, חייבים לרשום את שמו של האדם האחראי.

<זאב פרידמן: אם יש לי בעיה, מי האדם האחראי שאליו אני יכול לפנות ולקבל את התשובה המוסמכת?

<זאב פרידמן: כמדומני שראוי להוסיף גם את הדבר הזה.

<זאב פרידמן: בנוסף, הערה לגבי הניסוח של סעיף קטן ב'.

<זאב פרידמן: אנחנו קובעים שהשר רשאי לקבוע פרטים נוספים שיכללו בשלט, היינו, תוכן לשלט.

<זאב פרידמן: אני חושב שצריך להסמיך את השר גם לקבוע הוראות צורניות.

<זאב פרידמן: כתוב שהשר רשאי לקבוע פרטים נוספים שיכללו בשלט.

<זאב פרידמן: המשמעות היא משמעות תוכנית כאשר אנחנו יודעים שבהרבה מקרים אנחנו צריכים להסמיך את השר לתת גם הוראות צורניות.

<זאב פרידמן: למשל, הוא יכול לתת הוראות שלא יכתבו שחור על גבי שחור.

<זאב פרידמן: את רואה שבחוק הגנת הצרכן היה צורך לעשות את זה.

<זאב פרידמן: זה לא בכדי, אני אומר את הדברים כיוון שהמציאות מוכיחה שזה נחוץ.

<איתי עצמון: לאור ההערה של עו"ד פרידמן, האם אתם מבקשים לפרט קצת יותר בסעיף ההסמכה?

<איתי עצמון: פרטים נוספים או לכתוב: "הוא רשאי לקבוע הוראות נוספות לעניין שלט לרבות פרטים נוספים"?

<שרית זוכוביצקי-אור: אפשר.

אבישי ברוורמן: אני לא אוהב עודף בירוקרטיה.

אבישי ברוורמן: אולי במקרה הזה צריך להביא את זה לאישור ועדת הכלכלה.

<איתי עצמון: אדוני, אני חושב שמדובר על עניין צרכני.

<איתי עצמון: אני חושב שראוי לשקול בחיוב שהתקנות האלו יועברו לאישור ועדת הכלכלה.

אבישי ברוורמן: אושר.

אבישי ברוורמן: מה עם שם המנהל?

<דדי רוזנפלד: על שלט מחוץ למוסך צריך להופיע שם המנהל?

<זאב פרידמן: אתה רוצה לדעת למי לגשת.

<זאב פרידמן: עובד עשה לך פשלה, למי אתה ניגש?

אבישי ברוורמן: אולי שתהיה הפנייה.

אבישי ברוורמן: כשאתה הולך לאתרי בנייה אתה רואה מי מנהל הבנייה?

אבישי ברוורמן: מי הארכיטקט?

אבישי ברוורמן: יש לך את האינפורמציה.

אבישי ברוורמן: גם פה שימצאו דרך.

<שרית זוכוביצקי-אור: סעיף 11 שכבר אושר יש חובת הצגת רישיון.

<שרית זוכוביצקי-אור: נאמר שברישיון כתובים שמות המנהלים המקצועיים והמקצועות.

<שרית זוכוביצקי-אור: בסעיף 11 להצעת החוק כתוב: "רישיון יוחזק על-ידי בעל הרישיון במקום עסקו במקום נראה לעין, יוצג למקבל השירות, למנהל, למפקח, לפי דרישתם".

<שרית זוכוביצקי-אור: זה נותן פתרון.

אבישי ברוורמן: בסדר גמור.

אבישי ברוורמן: עם התיקונים האלו ורוח הדברים, אני מעלה להצבעה את 102 ב' ו-ג'.

אבישי ברוורמן: בעד – רוב

אבישי ברוורמן: נמנעים – אין סעיף 102 ב' ו-ג' אושר.

אבישי ברוורמן: אני מאשר 102 ב' ו-ג'.

אבישי ברוורמן: עוברים לסעיף 103 רק רגע, אני מצביע על כל סעיף 102, כולל סעיף א'.

אבישי ברוורמן: בעד – רוב

אבישי ברוורמן: נמנעים – אין סעיף 102 אושר.

אבישי ברוורמן: סעיף 102 אושר.

<איתי עצמון: עם כל התיקונים.

אבישי ברוורמן: כולל הצמצומים של עו"ד וגשל.

<שרית זוכוביצקי-אור: סעיף 103.

<שרית זוכוביצקי-אור: "סוגי מוצרי תעבורה 103.

<שרית זוכוביצקי-אור: לא יציע בעל רישיון להפעלת מוסך, ללקוח, בעת ביצוע פעולה ברכב, מוצר תעבורה מקורי בלבד.

<שרית זוכוביצקי-אור: על אף האמור בסעיף קטן (א) בעת ביצוע פעולות ברכב, במסגרת אחריות בשיעור כאמור בסעיף 42(ג) או במסגרת תקלת בטיחות סדרתית רשאי בעל רישיון להפעלת מוסך להציע ללקוח מוצר תעבורה מקורי בלבד." אני אסביר.

<שרית זוכוביצקי-אור: זה במסגרת הרצון שלנו לחייב מוסכים להציע מגוון של מוצרים.

<שרית זוכוביצקי-אור: בדיונים המוקדמים שמענו את הערות הייעוץ המשפטי.

<שרית זוכוביצקי-אור: קיבלנו הערה מהייעוץ המשפטי, שנראתה לנו מוצדקת, והיא כשאנחנו משתמשים במילים "מוצר תעבורה מקורי" - הפנינו במסגרת סעיף 52 לסעיף 103 ושם נעשה שימוש במילים "מוצר תעבורה מסוים", כאשר הכוונה היא בעצם לחייב את המוסכים להציע יותר ממוצר תעבורה אחד ולאו דווקא מוצר תעבורה מקורי.

<איתי עצמון: מספר חלופות.

<שרית זוכוביצקי-אור: כן, למשל.

<שרית זוכוביצקי-אור: לכן אנחנו מציעים, בעקבות הערת הייעוץ המשפטי וכדי שהסעיף הזה יותאם לסעיף 52 להחליף את המילה "מקורי" למילה "מסוים".

<שרית זוכוביצקי-אור: אבל, לצורך הבהרה, להוסיף: "ובכלל זה לא יציע מוצר תעבורה מקורי בלבד" כדי שיהיה שתהיה הוראה ברורה לעניין להצעת מוצר תעבורה מקורי.

<איתי עצמון: את יכולה להקריא את הנוסח כפי שאת מציעה?

<שרית זוכוביצקי-אור: "לא יציע בעל רישיון להפעלת מוסך ללקוח בעת ביצוע פעולה ברכב מוצר תעבורה מסוים בלבד, ובכלל זה לא יציע מוצר תעבורה מקורי בלבד".

<שרית זוכוביצקי-אור: זאת הדוגמה של הכלל.

<איתי עצמון: השאלה האם השימוש בתיבה "מוצר תעבורה מסוים" נותן את המענה שעליו דיברנו?

<דרור וגשל: זה בנוסח.

<דרור וגשל: אנחנו מסכימים על המהות.

<איתי עצמון: במסוים, האם הכוונה מדובר על יצרן מסוים של אותו יצרן תעבורה?

<שרית זוכוביצקי-אור: לא, סוג מסוים.

<אבנר פלור: מדובר על סוג מסוים.

<אבנר פלור: זה יכול להיות מקורי, תחליפי, משופץ, משומש.

<שרית זוכוביצקי-אור: אותו דבר הזכרנו גם בסעיף 52, זה אותו רעיון.

<אינגריד הר אבן: יש לנו בעיה עקרונית עם הדבר הזה.

<אינגריד הר אבן: המקורי בוודאות מתאים לרכב.

<אינגריד הר אבן: השאר חייבים בבדיקת התאמה וזה לא אוטומטי.

<אינגריד הר אבן: אם במקרה המסוים הזה, אין חלף לא מקורי שמתאים, הרי חייבים לשים חלף מתאים, אנחנו לא נוכל להציע משהו אחר שהוא לא רק מקורי.

<אינגריד הר אבן: לכן צריך להכפיף את זה להתאמה לרכב.

<אינגריד הר אבן: גם בפסיקה בתי המשפט כתוב שהנטל להוכיח התאמה הוא על מי שטוען שהמוצר הלא מקורי מתאים.

<אינגריד הר אבן: זה גם ברמה המקצועית וגם ברמה המשפטית.

<רונן לוי: לא מתאים וגם בר השגה.

<רונן לוי: שלא נהיה עבריינים אם אין חלק.

<דרור וגשל: אפשר להוסיף את הסייג הזה.

<שרית זוכוביצקי-אור: אם אני מבינה נכון, את אומרת שיש מקרים שבהם יש רק מוצר אחד שניתן להתקין ברכב.

<אינגריד הר אבן: שזה המקורי.

<שרית זוכוביצקי-אור: מקורי או אחר.

<שרית זוכוביצקי-אור: מבחינתנו צריך להציע תמיד שניים אלא אם כן יש רק אחד מתאים.

<שרית זוכוביצקי-אור: אפשר להגיד: "זולת אם הוכיח כי אין - - -

<דרור וגשל: ברור שחובת ההוכחה היא על בעל המוסך.

<דרור וגשל: אני לא יודע מאיפה הפסיקה של עו"ד הר אבן.

<דרור וגשל: כשמישהו בא למוסך הוא צריך להוכיח לבעל המוסך - - -

<אינגריד הר אבן: לא, הפסיקה עוסקת דווקא בחברות ביטוח.

<דרור וגשל: זה לא המקרה שלנו.

<אהוד שניידר: אני חושב שההצעה המקורית של משרד התחבורה מתעלמת מהמצב בשוק מוצרי התעבורה.

<אהוד שניידר: ראשית, לכלי רכב יש 30,000 מק"טים שונים, עשרות אלפים.

<אהוד שניידר: מתוכם לא יותר מ-10% יש להם מוצרי תעבורה תחליפיים.

<אהוד שניידר: ל-90% הנותרים לא כדאי להביא או לייצר מוצרי תעבורה תחליפיים.

<אהוד שניידר: למשל, מנוע של רכב כיחידה אחת, אין להם מנוע תחליפי.

<אהוד שניידר: לכן, לפי הצעת משרד התחבורה המקורי, מאחר שהם לשיטתם מחייבים שיוצע גם מוצר תעבורה תחליפי, אז אם צריך להחליף מנוע לרכב, הרכב יעמוד משום שאין מוצר תעבורה תחליפי.

<אהוד שניידר: כך גם לגבי 90% מוצרי התעבורה האחרים.

<אהוד שניידר: לכן הפתרון הזה שמשרד התחבורה מנסה ליישם בסעיף הזה הוא בכלל לא ישים.

<אהוד שניידר: בנוסף לזה, יש כלי רכב שבכלל אין להם מוצרי תעבורה תחליפיים.

<אהוד שניידר: אלה כלי רכב יוקרתיים שאין להם מוצרי תעבורה תחליפיים ואם יש הם מעטים מאוד.

<אהוד שניידר: אז כלי הרכב האלה, לפי שיטת משרד התחבורה, גם צריכים לעמוד.

<אהוד שניידר: בנוסף לכך, יש כלי רכב שהם דגמים חדשים שמייבאים אותם לארץ ועדיין אין להם מוצרי תעבורה תחליפיים.

<אהוד שניידר: גם אלה, לשיטת משרד התחבורה, לא ניתן לטפל בהם.

<אהוד שניידר: לכן ההצעה שלנו לסעיף 103, במקום המילים "לא יציע", אנחנו מציעים: "בעל רישיון להפעלת מוסך יציע ללקוח בעת ביצוע פעולה ברכב כל סוג מוצר תעבורה שבשימוש המוסך המתאים לביצוע הפעולות ברכב".

<לאה ורון: החשש הוא מהמילים "בשימוש המוסך".

<איתי עצמון: יציעו לו רק אופציה אחת.

<אהוד שניידר: לעניין הזה אני רוצה לומר.

<אהוד שניידר: משרד התחבורה רוצה לפתוח את השוק לתחרות אבל אם רוצים לפתוח את השוק לתחרות, אז אם מוסך מסוים רוצה להשתמש במוצרי תעבורה מקוריים בלבד מפני שהוא מאמין שמוצרי תעבורה מקוריים בלבד הם המוצרים שאפשר לבטוח בהם, אז למה לחייב אותו להציע גם תחליפי?

<אהוד שניידר: אם יש מוסך אחר שרוצה להציע תחליפי או רק תחליפי - - -

<שמואל מלכיס: כי המצב בשוק היום הוא לא מצב של תחרות אלא של מונופול.

<שמואל מלכיס: לכן באופן טבעי, היבואנים עלולים לאלץ את המוסכים להציע רק מקורי.

<שמואל מלכיס: אני אומר שההצעה הזאת היתה טובה אם השוק היה תחרותי.

<שמואל מלכיס: אבל במקרה שלפנינו השוק הוא לא תחרותי.

<שמואל מלכיס: כיוון שהשוק הוא מונופוליסטי, ברור שבמצב הקיים, המוסכים בלחץ היבואנים, יציעו ללקוחות אך ורק מוצרים מקוריים.

<רונן לוי: גם חברות הביטוח עושות את זה עם מוסכי ההסדר וגם חברות הליסינג.

<דדי רוזנפלד: חברות הליסינג מתקנות את הרכבים שלהן וזה לא עסק שלך במה הן מתקנות.

<יוסי סקורניק: אני מלשכת המסחר.

<יוסי סקורניק: מה שמציע עו"ד שניידר זה בדיוק העניין שלשמו התכנסנו פה.

<יוסי סקורניק: זה היה המצב, הם חייבו את המוסכים המורשים רק בחלקים מורשים מהם.

<קריאה: זה שקר.

<יוסי סקורניק: אל תגיד שקר כי חבל לך, אנחנו מכירים הרבה שנים.

<יוסי סקורניק: זה היה המצב.

<יוסי סקורניק: למעשה ההצעה פה באה לפתור אותה.

<יוסי סקורניק: מה שאומר עו"ד שניידר זה נכון.

<יוסי סקורניק: בהרבה מאוד חלקים אין אפשרות אחרת.

<יוסי סקורניק: שם ימכרו מקוריים כי אין ברירה אחרת.

<יוסי סקורניק: אבל כל החלקים המיובאים לארץ היום מובאים באישור משרד התחבורה, הבטיחותיים באישור של תקנים בינלאומיים.

<יוסי סקורניק: מה שמשרד התחבורה מאפשר להביא, אפשר להרכיב באוטו.

אבישי ברוורמן: ואז המחירים יוזלו באיכות טובה.

<יוסי סקורניק: יוזלו בעשרות אחוזים באיכות מאוד טובה.

<יוסי סקורניק: לראיה, יגיד פה דידי רוזנפלד, חברות הליסינג, לצרכים שלהן, משתמשות כמה שפחות במקורי.

<יוסי סקורניק: המכוניות שלהם מאוד טובות, מאוד בטוחות ונוסעות מצוין.

<אהוד שניידר: הנוסח שכרגע מוצע במשרד התחבורה לא נותן פתרון לבעיה הראשונה שאמרתי, שאין מוצרי תחבורה תחליפיים ועם זה אי-אפשר לחיות.

<אהוד שניידר: שנית, מה שמציע משרד התחבורה וזאת התערבות שלא ניתן להשאיר אותה, להגיד לכל מוסך שבנוסף למוצר התעבורה שאתה מחזיק, אתה צריך להחזיק סוג נוסף של מוצר תעבורה.

<אבנר פלור: ניסחנו נוסח שייתן מענה לשניידר ולתחרותיות.

<שרית זוכוביצקי-אור: העיקרון הוא בעצם שאנחנו רוצים להציע מגוון מוצרים.

<שרית זוכוביצקי-אור: אנחנו מבינים את הבעיה, בטח שבתחילת חיי הרכב אין עדיין מוצרים תחליפיים או אחרים.

<שרית זוכוביצקי-אור: לכן אנחנו מציעים להחריג את הכלל שנקבע ברישא ולהוסיף בסוף סעיף א', אני מקריאה: "103 לא יציע בעל רישיון להפעלת מוסך ללקוח בעת ביצוע פעולה ברכב מוצר תעבורה מסוים בלבד, ובכלל זה לא יציע מוצר תעבורה מקורי בלבד, זולת אם הוכיח כי אין יותר ממוצר תעבורה מתאים אחד לביצוע פעולה ברכב".

<לאה ורון: למי הוא מוכיח?

<אינגריד הר אבן: למה "הוכיח"?

<אינגריד הר אבן: "זולת אם אין".

<שרית זוכוביצקי-אור: אני אגיד למה אני צריכה את המילה "הוכחה".

<שרית זוכוביצקי-אור: אם הוא לא מציע זאת עבירה.

<שרית זוכוביצקי-אור: אני צריכה לטפל בנטלים.

<שרית זוכוביצקי-אור: מי אמור להוכיח?

<שרית זוכוביצקי-אור: זאת אומרת, כשאני מעמידה אותו לדין אני צריכה להוכיח שאין יותר ואז להעמיד לדין?

<שרית זוכוביצקי-אור: לא, הוא צריך להוכיח.

<דדי רוזנפלד: מה פתאום שהוא יוכיח?

<דדי רוזנפלד: את צריכה להוכיח.

<דדי רוזנפלד: הוא לא יכול להוכיח, מאיפה הוא יודע?

<אינגריד הר אבן: המאשים צריך להוכיח.

<לאה ורון: עורך דין שניידר, אתם העברתם את ההערות שלכם למשרד התחבורה?

<אהוד שניידר: כן.

<אהוד שניידר: בזמן השימוע דיברנו על זה אבל זה לא היה הנוסח שדיברנו עליו.

<שרית זוכוביצקי-אור: אנחנו נוריד את המילה "מוכיח", בסדר.

<לאה ורון: כשאתה מוריד את המילה "מוכיח" זה יותר חמור.

<לאה ורון: כשאתה אומר שאין, זה מידע לכולי עלמא?

<שרית זוכוביצקי-אור: ברגע שמורידים את המילה "מוכיח" הנטל הוא עלינו, זאת המשמעות.

אבישי ברוורמן: שרית, ניסוח אחרון.

אבישי ברוורמן: רבותיי, אמר את זה יוסי מלשכת המסחר.

אבישי ברוורמן: המהות של הנושא הזה הוא שתתחיל תחרות.

אבישי ברוורמן: לכן אנחנו רוצים שייכנסו חלקי חילוף שהם ברמה איכותית ושהם יורידו מחירים.

אבישי ברוורמן: זה חלק מכל הנושא של התחרות.

אבישי ברוורמן: איך הניסוח אחר ההתכנסות עונה לשאלה הזאת?

<שמואל מלכיס: בעידן של האינפורמציה אפשר לדעת הרבה מאוד אם החלקים קיימים ולא מצויים, גם אם הם לא נמצאים במשרד.

<שמואל מלכיס: יש מספיק מקורות מידע שמציגים את החלקים.

אבישי ברוורמן: אני לא מצביע על הסעיף הזה.

אבישי ברוורמן: אתם תצטרכו להתנסח ולשלוח לנו את הדבר הזה ואנחנו נצביע עליו בישיבה הבאה.

<שרית זוכוביצקי-אור: סעיף 104.

<שרית זוכוביצקי-אור: "הצעת מחיר 104 (א) בעל רישיון להפעלת מוסך ייתן ללקוח הצעת מחיר על הפעולות שהמוסך מציע כי יבוצעו ברכב, על מספר שעות העבודה הצפויות ועל מוצרי התעבורה המוצעים בהתאם לסעיף 103 (בסעיף זה – הצעת המחיר); השר רשאי לקבוע הוראות בדבר הפרטים שייכללו בהצעת המחיר.

<שרית זוכוביצקי-אור: (ב) בעל רישיון להפעלת מוסך יספק ללקוח את מוצרי התעבורה שפורטו בהצעת המחיר.

<שרית זוכוביצקי-אור: " פה אנחנו רוצים להוסיף את המילים "והוסכמו על-ידי הלקוח".

אבישי ברוורמן: הערות?

<דדי רוזנפלד: הציגו פה קודם שגם אם יש חלק תחליפי אין זה אומר שהוא מתאים או מתאים במלואו.

<דדי רוזנפלד: לכן בעל המוסך, שנעזר באותם נתונים אלקטרוניים שיכולים להציע לו את החלקים, לא יוכל לדעת מייד.

<דדי רוזנפלד: הוא יוכל להגיד שיש חלק תחליפי שעולה איקס שקלים אבל הוא לא יכול להתחייב לזה כי יתכן שכשהחלק יגיע, הוא לא יהיה מתאים.

<שרית זוכוביצקי-אור: הצעת מחיר נועדה להוות ודאות ללקוח כמה זה עשוי לעלות.

<לאה ורון: שייתן את הצעת המחיר אחרי שהוא יבדוק.

<איתי עצמון: לגבי סעיף קטן א': "השר רשאי לקבוע הוראות בדבר הפרטים שיכללו בהצעת המחיר".

<איתי עצמון: מדובר בתקנות לעניין הפרטים שמוזכרים כאן או על פרטים נוספים שיכללו בהצעת המחיר?

<איתי עצמון: מה בדיוק ההסמכה המוצעת?

<שרית זוכוביצקי-אור: פרטים נוספים.

<אבנר פלור: פרטים נוספים.

<אבנר פלור: כמו, למשל, שיכניס את המספר הקטלוגי.

<איתי עצמון: צריך לנסח את זה אחרת.

אבישי ברוורמן: פרטים נוספים.

אבישי ברוורמן: אם כך, אני מעלה להצבעה ומאשר את סעיף 104.

אבישי ברוורמן: בעד – רוב

אבישי ברוורמן: נמנעים – אין

אבישי ברוורמן: סעיף 104 אושר.

<שרית זוכוביצקי-אור: סעיף 105.

<שרית זוכוביצקי-אור: "התקנת מוצר תעבורה ברכב המתאים לרכב הוראות מקצועיות 105.

<שרית זוכוביצקי-אור: לא יתקין בעל רישיון להפעלת מוסך ברכב מוצר תעבורה שאינו מתאים לרכב.

<שרית זוכוביצקי-אור: "

אבישי ברוורמן: נראה לי הגיוני.

אבישי ברוורמן: בעד – רוב

אבישי ברוורמן: נמנעים – אין

אבישי ברוורמן: מאשר.

<אינגריד הר אבן: אני רוצה להציע, לגבי המחלוקת הניסוחית בסעיף 103, אפשר להכפיף את הסיפא ל-105.

אבישי ברוורמן: עזבי את זה עכשיו.

<זאב פרידמן: לגבי סעיף 105.

<זאב פרידמן: צריכה להיות הבהרה לפחות לפרוטוקול.

<זאב פרידמן: כאשר אנחנו אומרים "לא יתקין מוצר תעבורה שאינו מתאים" הביטוי מתאים צריך להיות מתאים ולא מותאם.

<זאב פרידמן: זאת הבהרה שהיא מאוד חשובה, אם לא לתוך הניסוח לפחות לפרוטוקול.

<זאב פרידמן: אנחנו מכירים את הפרקטיקה הזאת שמביאים חלקים תחליפיים שהם לא בדיוק מתאימים לרכב.

<זאב פרידמן: מבצעים על מיני מתיחות, מבצעים כל מיני שינויים והתוצאות הן הרות גורל בחלק מהדברים.

<זאב פרידמן: זאת הבהרה לוועדה על-מנת שהוועדה תבהיר שזאת הכוונה.

אבישי ברוורמן: הכוונה למתאים ולא למותאם.

<שרית זוכוביצקי-אור: סעיף 106.

<שרית זוכוביצקי-אור: הוראות מקצועיות "106 בעל רישיון להפעלת מוסך ומנהל מקצועי של מוסך יפעלו בהתאם להוראות שיקבע השר לעניין ביצוע פעולות ברכב.

<שרית זוכוביצקי-אור: "

<איתי עצמון: אדוני, אני מבקש להעיר לגבי הסעיף הזה.

<איתי עצמון: השאלה האם מדובר כאן על הסמכה של שר התחבורה להתקין תקנות לעניין ביצוע עבודת התיקון ברכב?

<איתי עצמון: ממש את הפרטים הטכניים?

<דרור וגשל: ככל שהוא יתקין.

<שרית זוכוביצקי-אור: אני רוצה להעיר.

<שרית זוכוביצקי-אור: הכוונה שלנו לא לקבוע הוראות איך מתקנים כלי רכב.

<איתי עצמון: בשביל זה יש הוראות יצרן.

<אבנר פלור: הכוונה היא לא שאנחנו ננחה את המוסך מה תהליך התיקון, כי זה נמצא בהוראות יצרן.

<אבנר פלור: אבל ישנם מקרים ונושאים שאנחנו רואים לנכון, בהתאם לממצאי בדיקות שלנו, שכן אנחנו רוצים לאכוף.

<רונן לוי: לא היינו מוותרים על הוראות יצרן.

<רונן לוי: הוראות יצרן זה מינימום.

<איתי עצמון: צריך לתקן את הנוסח בהתאם למה שנאמר כאן.

<רונן לוי: קודם כל, הוראות היצרן הן הבסיס.

<רונן לוי: אם אתה רוצה להוסיף, אז תוסיף אבל זה המינימום.

<איתי עצמון: אני מציע לקבוע שלעניין ביצוע פעולות ברכב, המוסך והמנהל המקצועי נדרשים לפעול בהתאם להוראות היצרן כעיקרון.

<איתי עצמון: אולי להסמיך את שר התחבורה, שהשר יהיה רשאי להתקין תקנות לעניין ביצוע פעולות ברכב.

<שרית זוכוביצקי-אור: מצוין.

אבישי ברוורמן: מקובל, עם התיקון של לוי והרחבת עצמון.

אבישי ברוורמן: בעד – רוב

אבישי ברוורמן: נמנעים – אין סעיף 106 נתקבל.

אבישי ברוורמן: מאשר את סעיף 106.

<שרית זוכוביצקי-אור: סעיף 107 "איסור העברת מידע ליבואן רכב 107.

<שרית זוכוביצקי-אור: לא ימסור מוסך שירות של יבואן ליבואן רכב מסחרי מידע על אודות שימוש שעשה במוצר תעבורה שלא נרכש מיבואן הרכב עמו הוא קשור בהסכם.

<שרית זוכוביצקי-אור: "

אבישי ברוורמן: הצבעה

אבישי ברוורמן: נגד – אין

אבישי ברוורמן: סעיף 107 נתקבל.

אבישי ברוורמן: סעיף 107 אושר.

<שירה ברגמן: מה היה הנוסח שהוקרא ל-107?

אבישי ברוורמן: במקום "רכב" כתוב "רכב מסחרי".

<שירה ברגמן: אתם רוצים להוסיף "בהתאם להוראות היצרן"?

<איתי עצמון: על איזה סעיף את מדברת?

<איתי עצמון: אנחנו ב-107.

אבישי ברוורמן: רונן, שירה חוזרת לסעיף 106.

<שירה ברגמן: מתנצלת, אבל בכל זאת אנחנו רוצים לברר סוגיה.

<שירה ברגמן: האם בהתאם להוראות היצרן קובעים את מספר שעות העבודה שמוגדר לשם החלפת חלף כזה או אחר.

<רונן לוי: כן.

<שירה ברגמן: האם זה אומר שאם מוסך יעיל במיוחד עושה את העבודה בחצי זמן - - -

<קריאה: אז הוא ירוויח כפול.

<דדי רוזנפלד: ואם הוא לא יעיל ולוקח לו שעתיים?

<לאה ורון: היא שאלה לגבי האם הוא יעיל?

<רונן לוי: שעתון היצרן עובד לפי מדידה גם של זמן העבודה.

<רונן לוי: הוא משכלל גם את הפקידה שפותחת כרטיס, את הארנונה.

<רונן לוי: בפועל היינו צריכים לגבות 600 שקלים לשעה.

<שירה ברגמן: לא, בפועל לרבות שכלול הפקידה.

<רונן לוי: לא משנה, זה עניין של שיטה.

<רונן לוי: אם מחליטים שהיא תהיה בפועל, אז כל שוק הרכב ישתנה.

<רונן לוי: כך זה עובד בכל העולם.

<רונן לוי: שעתוני היצרן וסוגי המדידה עובדים בכל העולם ואנחנו נדבקים לזה.

<שירה ברגמן: המחויבות לשנתון היצרן היא - - -

<רונן לוי: הוראות היצרן הן לא לישראל.

<רונן לוי: הוראות היצרן והמדידה להחלפה של חלק מסוים זה לכל העולם.

<שירה ברגמן: אני יודעת שהוראות היצרן הן בינלאומיות.

<שירה ברגמן: האם ההיצמדות להוראות היצרן בחוק היא בינלאומית?

<רונן לוי: אני יכול לגבות גם חצי אם בא לי.

<רונן לוי: אני יכול לתת לך הנחה של 30%.

<רונן לוי: זה המרבי.

<רונן לוי: אני יכול לתת לך הנחות על מחיר לשעה והנחה על הזמן.

<רונן לוי: כל מה שקשור לתיקון תאונות דרכים, יש הרבה תיקונים שאין להם הוראות יצרן.

<רונן לוי: לכן יש הרבה חברות בעולם שעשו מדידות ויש שם כל מיני תוכנות שמשתמשים בהם השמאים.

<רונן לוי: גם שם נקבעו שעתונים.

<רונן לוי: אנשים לא גובים יותר, לפחות מהניסיון שלי.

<דדי רוזנפלד: מותר לגבות פחות.

<רונן לוי: מותר לגבות פחות, זה לא מחייב.

<רונן לוי: יש כלל אצבע.

<יעקב אנוך: שעתון יצרן זה מסמך שהיצרן בונה אותו ומתייחס בעיקר לרכב עד 3 שנים.

<יעקב אנוך: אם אתה צריך להתעסק עם פתיחת ברגים בגחון הרכב, ברכב שהוא מעל 3 שנים או ברכב שעבר טראומות, שעתון יצרן לא אפקטיבי כי אתה יכול להתעסק 4 שעות עם בורג אחד.

<יעקב אנוך: זה מן מסמך המלצה שהיצרן מנצל לצורך תשלום האחריות.

<יעקב אנוך: היצרן לא אוהב לשלם הרבה כסף על אחריות אז הוא אומר ששעתון היצרן זה המפתח לתיקון אחריות.

<יעקב אנוך: שעתון היצרן קובע זמנים.

<יעקב אנוך: מה שקובע את המחיר זה מחיר שעת עבודה כפול הזמן.

<יעקב אנוך: מחיר שעת עבודה יכול להיות כל מחיר.

<יעקב אנוך: הוא לא בפיקוח והוא יכול להיות כל מחיר.

<יעקב אנוך: לכן זה לא רלוונטי מה שידידתי המליצה.

אבישי ברוורמן: הנוסח בסדר.

אבישי ברוורמן: אני מאשר את 107.

<שירה ברגמן: רגע, יכול להיות שהניסוח הוא בעייתי?

<אבנר פלור: אני חושב שהנוסח בסדר.

<שירה ברגמן: אני לא משפטנית אבל יש כאן טענה שאולי ההצמדה ל"בהתאם להוראות יצרן" מונעת ממנו מלסטות מהמחיר.

<רון מלכה: זה לא חסם תחתון.

אבישי ברוורמן: זה חסם עליון.

אבישי ברוורמן: אם אדם רוצה להוריד מחירים הוא יכול.

<רון מלכה: שעתון זה לא מחיר.

<רון מלכה: שעתון מדבר רק על זמן.

<רון מלכה: כל מחיר קובע את המחיר שלו.

<רון מלכה: צרכן צריך לעשות סקר שוק כמו בכל דבר.

אבישי ברוורמן: אנחנו עוברים לסעיף 108.

<אוריאל סיטרואן: אני מרשות ההגבלים העסקיים.

<אוריאל סיטרואן: רציתי רק שיבהירו את הנקודה האחרונה לגבי המחירון.

<אוריאל סיטרואן: מה עכשיו נקבע בסעיף של החוק?

<אוריאל סיטרואן: האם זה מחייב את המוסכים לקחת לפי השעתוןן?

<שרית זוכוביצקי-אור: המחיר הוא לא בפיקוח.

<איתי עצמון: ברגע שהסעיף נוסח כך שמדובר על עניין ביצוע פעולות ברכב, כאשר עניין זה משהו די רחב, עלול להשתמע שאם אכן בהוראות היצרן יש מחירים - - -

<אוריאל סיטרואן: ברור שהשעות משליכות על המחירים.

<אוריאל סיטרואן: גם השעות זה דרך להתחרות.

<אוריאל סיטרואן: אני שואל האם זה מקסימום?

<רונן לוי: זה מקסימום.

<אוריאל סיטרואן: כל מוסך יכול להציע פחות שעות.

<יעקב יהודה רודד: מוסך אחד ייקח 200 שקלים לשעה ומוסך אחר ייקח 400 שקלים לשעה.

אבישי ברוורמן: רבותיי, זה חסם עליון וגמרנו.

אבישי ברוורמן: סעיף 108.

<שרית זוכוביצקי-אור: רישיון להפעלת מוסך נייד מי שנתקיימו בו כל אלה זכאי לקבל רישיון להפעלת מוסך נייד: (1) לרשותו רכב שיש בו מקום לנשיאת ציוד להפעלת מוסך נייד ; (2) לרשותו ציוד מתאים להפעלת מוסך נייד העומד בדרישות שקבע השר; (3) הוא מנהל מקצועי של מוסך שיש לו רישיון המתיר ביצוע פעולות ברכב הניתנות במוסך נייד לפי סעיף קטן (ב) או שהוא מעסיק מנהל מקצועי של מוסך שיש לו רישיון כאמור, והוא עומד לרשותו בכל שעות פעילות המוסך הנייד.

<שרית זוכוביצקי-אור: " בעצם פה אנחנו מסדירים את הפעילות של כלי הרכב שמתקנים תיקונים בדרכים.

<שרית זוכוביצקי-אור: הם גם עושים פעולות ברכב.

<שרית זוכוביצקי-אור: אנחנו חושבים שגם אם אתה עושה פעולות שלא במסגרת הפעולות במוסך צריכה להיות לך ההכשרה המתאימה, אתה צריך שיהיה לך את הציוד המתאים וגם את זה צריך להסדיר.

אבישי ברוורמן: לעו"ד עצמון יש הערות על 108א.

<איתי עצמון: אם אני מבין נכון, מדובר על רישיון נפרד מרישיון להפעלת מוסך.

<שרית זוכוביצקי-אור: נכון.

<איתי עצמון: מכיוון שמדובר על רישיון נפרד, האם אין צורך להחיל חלק מההוראות שחלות לפי הצעת החוק על רישיון להפעלת מוסך, גם על הרישיון הזה?

<שרית זוכוביצקי-אור: זה נמצא בשירות רכב.

<איתי עצמון: אני לא מדבר על ההוראות הכלליות.

<איתי עצמון: אני מדבר על הצעת מחיר, על התקנת מוצר מתאים, על הוראות מקצועיות.

<איתי עצמון: כל מיני סטנדרטים שכרגע הוועדה אישרה, שבעצם לא יחולו על הרישיון הנפרד הזה, רישיון להפעלת מוסך נייד.

<קריאה: היה לנו דיון האם זה שלוחה של מוסך או לא?

<אבנר פלור: אני רוצה לתת את המצב הקיים ואז לפי זה אנחנו נשליך.

<אבנר פלור: במצב הקיים היום, לפי החקיקה הקיימת, רשאית הרשות לתת רישיון למוסך או לבית מלאכה נייד לתיקון - - -

<איתי עצמון: איפה אתה קורא?

<שרית זוכוביצקי-אור: בצו הפיקוח.

<אבנר פלור: "...

<אבנר פלור: שהתקלקל בדרכים שאינן עירוניות".

<איתי עצמון: סעיף 5ב לצו הפיקוח.

<אבנר פלור: נכון.

<אבנר פלור: היום בתוספת של הצו ישנן שתי אפשרויות.

<אבנר פלור: או שהמוסך הנייד הוא שלוחה של המוסך הקיים ואז הוא משתמש גם במנהל המקצועי של המוסך הקבוע - - -

<איתי עצמון: אבל אז הוא צריך לקבל רישיון נפרד?

<אבנר פלור: הוא מקבל רישיון למוסך נייד.

<אבנר פלור: זה רישיון נפרד.

<איתי עצמון: גם היום זה רישיון נפרד.

<אבנר פלור: הוא משתמש במנהל המקצועי של המוסך הקבוע שלו.

<אבנר פלור: החלופה השנייה - - -

<רונן לוי: לפי מה שאתה מסביר כרגע, זאת שלוחה.

<אבנר פלור: נכון.

<רונן לוי: למה זה צריך להיות מוסך?

<רונן לוי: תקרא לו ניידת חילוץ שיוצאת חילוצים.

<איתי עצמון: או שברישיון המוסך תהיה איזו הוראה שמדברת על אפשרות לתת גם שירותים לחילוץ או שירותי חירום.

<שרית זוכוביצקי-אור: הם צריכים לעמוד בתנאים.

<איתי עצמון: זה משנה אם את נותנת רישיון נפרד.

<איתי עצמון: האם אלה שני רישיונות שונים או שמדובר על אותו רישיון?

<איתי עצמון: זה לא עניין טכני.

<איתי עצמון: כרגע מה שכתוב בהצעת החוק הוא שמדובר על שני רישיונות נפרדים.

<שרית זוכוביצקי-אור: נכון, כי צריך להראות התאמה.

<איתי עצמון: אני שואל כדי להבין.

<שרית זוכוביצקי-אור: למה אני אומרת שזה בנפרד?

<שרית זוכוביצקי-אור: כי טכנית זה נפרד.

<שרית זוכוביצקי-אור: במוסך אתה מרשה מקום ופה אתה מרשה רכב, עם כל התנאים.

<רונן לוי: אז תקראי לו ניידת חילוץ.

<שרית זוכוביצקי-אור: עזוב את השם.

<אבנר פלור: עזוב את השם, לגבי המהות קודם.

<אבנר פלור: המהות היא שלשניהם יש מספרי רישיונות שונים.

<אבנר פלור: זה לא אותו מספר רישיון.

<רונן לוי: רשיין את זה כניידת חילוץ של מוסך.

<רונן לוי: אני אתן דוגמה.

<רונן לוי: אנחנו היום רואים הרבה ניידות כאלה של חברות גרירה שעושים טיפולים.

<רונן לוי: הם מחליפים ברקסים ליד הבתים.

<רונן לוי: אלה ניידות של חברות כאלה.

<רונן לוי: לכן, שם בטח אין מנהל מקצועי.

<רונן לוי: רוב האנשים שמטפלים שם במכוניות מטפלים בהם ברחובות.

<רונן לוי: הם לא בעלי מקצוע, אין להם שלב 2 ולא שלב 3.

<רונן לוי: הם עושים על-סמך הרישיון.

<רונן לוי: אם זאת ניידת בפיקוח והיא לא של חברת גרירה - - -

<לאה ורון: סליחה מר לוי, יש הגדרה למוסך נייד?

<דדי רוזנפלד: תמשיכי לסעיף ב': "בעל רישיון להפעלת מוסך נייד ייתן רק שירותים של תיקוני חירום".

<דדי רוזנפלד: אז כל הסיפור של הברקסים - - -

<דרור וגשל: לגבי ההערה של עו"ד עצמון.

<דרור וגשל: החלקים בפרק הזה שלא מתאימים למוסך נייד כי מוסך נייד הוא לא סוג של מוסך וזה מצריך עוד תיקון שאני עוד מעט אני אדבר עליו.

<דרור וגשל: אתה צודק.

<דרור וגשל: כל ההוראות הכלליות שדיברנו "לא יציע בעל רישיון להפעלת מוסך" יהיה "לא יציע בעל רישיון לפי פרק זה או לפי סימן זה".

<איתי עצמון: אנחנו לא יכולים לתקן הוראות שכבר אושרו, צריך יהיה להחיל אותן בשינויים, אם אנחנו מדברים על רישיון נפרד.

<איתי עצמון: בעצם, מה שאתם אומרים כרגע, שמי שרוצה להפעיל מוסך נייד יצטרך להגיש בקשה לרישיון חדש, לשלם אגרה ולהוכיח שהוא עומד בכל מיני תנאים.

<יערה למברגר: אי-אפשר להגיד שזאת תוספת לסעיפים שאושרו?

<איתי עצמון: לא.

<איתי עצמון: כי אנחנו מבקשים לתקן.

<יערה למברגר: לא, אבל אנחנו מרחיבים.

<איתי עצמון: אז נעשה את זה כרגע בדרך של החלת הוראות.

<יוסי סקורניק: אבל בסעיף קטן ב' הוא לא יכול לתקן מכוניות אז הוא לא מוסך, הוא רק עושה חילוץ.

<אבנר פלור: לא, אבל אנחנו משאירים את המצב הקיים היום.

<אבנר פלור: אנחנו לא משנים מהמצב הקיים.

<איתי עצמון: הוא מבצע תיקוני חירום.

<רונן לוי: המצב היום לא טוב.

<אבנר פלור: בוא תסביר.

<רונן לוי: כי המצב הקיים מאפשר לאנשים לתקן.

<שרית זוכוביצקי-אור: אנחנו לא מסכימים לזה.

<אבנר פלור: אני רוצה להבהיר הבהרה חשובה.

<אבנר פלור: אנחנו משאירים מצב קיים, אני לא בא לשנות משהו בעניין המוסך הנייד.

<אבנר פלור: לכן אני רוצה להבין מה הבעייתיות במצב הקיים היום.

<אריה אשד: המצב הקיים מאפשר פירטיות.

<אריה אשד: זה מה שקיים היום.

<שרית זוכוביצקי-אור: מבחינתנו, טיפולי דרך במוסך נייד הם כורח המציאות וזה לא דבר אידיאלי.

<שרית זוכוביצקי-אור: לכן אנחנו כן מאפשרים את זה.

<שרית זוכוביצקי-אור: אנחנו מרשיינים את הרכב הזה, שיהיה עליו ציוד מתאים, שיהיה עליו איש מתאים, לעשות פעולות מסוימות בלבד.

<שרית זוכוביצקי-אור: אם תראו את סעיף ב', אנחנו מאוד מגבילים את הפעולות.

<שרית זוכוביצקי-אור: בעל רישיון להפעלת מוסך נייד ייתן רק שירותים של תיקוני חירום לרכב, חילוץ של רכב, עד להגעה למוסך, כי שקבע השר.

<שרית זוכוביצקי-אור: זאת אומרת, מבחינתנו, מספר הפעולות שאפשר יהיה לבצע במוסך נייד – למעשה המשמעות היא שמגיע רכב ומתקן במקום על המדרכה על הדרך.

<איתי עצמון: אתם תקבעו בתקנות את סוגי הפעולות שניתן יהיה לבצע במוסך נייד?

<שרית זוכוביצקי-אור: בדיוק, כי העיקרון הוא שלא מתקנים בדרך וזאת משתי סיבות.

<שרית זוכוביצקי-אור: אחת, האמצעים נמצאים במוסך.

<שרית זוכוביצקי-אור: שניים, זה מסוכן לעשות תיקונים בדרך.

<שרית זוכוביצקי-אור: היום אנחנו נותנים רישיון למוסך הנייד מפני שאנחנו מרשיינים את הרכב ומוסך זה לא רכב.

<רונן לוי: אנחנו מבקשים שהשם לא יטעה.

<רונן לוי: שיהיה רשום שזה מוסך נייד לחילוץ.

<שרית זוכוביצקי-אור: כבר אישרנו את ההגדרה.

<רונן לוי: שהשם עצמו.

אבישי ברוורמן: לפרוטוקול, האם מקובל שמוסך נייד הכוונה לחילוץ?

<אבנר פלור: זה כתוב לחילוץ ולחירום.

אבישי ברוורמן: זה נרשם לפרוטוקול.

<איתי עצמון: זה גם קיים בהגדרה שאושרה.

<רונן לוי: זה ברור.

<רונן לוי: השאלה איזה שלט הוא שם.

<רונן לוי: משפט אחרון בעניין של השם.

<רונן לוי: כמו שאנחנו נדרשים לשים שלט במקום נראה לעין, למה שלא יהיה רשום על הרכב הזה: מוסך נייד לחילוץ בלבד.

<רונן לוי: גם אנחנו נדרשים לא להטעות את הציבור.

<רונן לוי: זה מה שביקשתי.

אבישי ברוורמן: אבנר, תרשום את ההערה.

<זאב פרידמן: אדוני היושב ראש, כמה הערות קצרות.

<זאב פרידמן: אני מאוד מסכים עם ההערה של עו"ד עצמון.

<זאב פרידמן: ישנם דברים שאולי דווקא כאן צריכים הצרכנים הגנה יתרה, כאשר אין להם כושר מיקוח והם נמצאים במצבי מצוקה.

<זאב פרידמן: דווקא שם שהם כן יקבלו את הצעת המחיר וכן יקבלו את כל הפרטים.

<זאב פרידמן: לכן אני חושב שההצעה של עו"ד עצמון היא לא רק במקומה אלא היא גם חיונית.

<זאב פרידמן: הערה לניסוח של סעיפים קטנים 1 ו-2.

<זאב פרידמן: אנחנו מדברים על אדם שלרשותו רכב שיש בו מקום לנשיאת ציוד.

<זאב פרידמן: אנחנו לא צריכים את המקום לנשיאת ציוד, אנחנו צריכים שהציוד יימצא איתו.

<זאב פרידמן: אנחנו לא צריכים שלרשותו יהיה ציוד שמתאים להפעלת המוסך, אנחנו צריכים שהציוד יימצא באותו רכב.

<זאב פרידמן: אני חושב ששני הסעיפים יחדיו צריכים לתת סעיף שלשונו בערך: "ברשותו רכב המתאים לשמש כמוסך נייד ובו הציוד".

אבישי ברוורמן: אני חושב שאתם תאמצו את תיקון פרידמן.

<יערה למברגר: הרכב צריך להיות בגודל המתאים .

<שרית זוכוביצקי-אור: מבחינה ניסוחית עדיף ככה.

<איתי עצמון: בפסקה 1 אפשר לכתוב "ציוד כאמור בפסקה 2" ואז מפנים.

<איתי עצמון: האם יהיו אמות מידה לגבי הרכב ולגבי סוג הרכב?

<איתי עצמון: כתבתם: רכב שיש בו מקום לנשיאת ציוד.

<איתי עצמון: יהיו סטנדרטים לעניין הזה?

<אבנר פלור: הציוד והכול צריכים להתאים.

<זאב פרידמן: אני סבור שעלולה להתעורר בעיה קטנה בסעיף קטן ב'.

<זאב פרידמן: אנחנו אומרים "שייתן רק שירותים של תיקוני חרום ושל חילוץ של רכב עד להגעתו למוסך, כפי שקבע השר".

<זאב פרידמן: אני לא בטוח שזה נותן מענה.

<זאב פרידמן: צריכים למעט כאן כמדומני את אותם תיקונים שהתיקון של מה בכך כבר פתר את הבעיה לגמרי.

<זאב פרידמן: אחרת כל מה שמותר לו לעשות זה פעולות של חילוץ עד הגעה למוסך.

<זאב פרידמן: אבל אם התיקון של מה בכך לא מצריך יותר להגיע למוסך?

<לאה ורון: מותר לו להסיע את הנהג למוסך?

<אבנר פלור: זה בגרר אבל פה זה רכב שבא לתקן.

<דדי רוזנפלד: אני מבקש לחזור לזה שבסעיף 3 מופיע "ועומד לרשותו בכל שעות פעילות המוסך הנייד".

<דדי רוזנפלד: אני רוצה להכפיף את זה לאותה הגדרה שתהיה ב-103.

<דדי רוזנפלד: בפרק 100 סעיף 3, אמרנו שנשנה את "הנוכח בו בשעות מתן השירות לציבור".

<דדי רוזנפלד: אני חושב שאותה הגדרה צריכה גם לבוא לפה.

אבישי ברוורמן: נושא ההתאמה בין 103 לבין 108(3).

אבישי ברוורמן: תרשמו את זה ותכף תתייחסו.

<אינגריד הר אבן: אני רוצה להמשיך את מה שאמר עו"ד עצמון, שצריך לעשות נוהל מקוצר ומזורז למוסכים שהניידת הזאת תהיה רק שלוחה שלהם.

<איתי עצמון: לא, אני שאלתי, לא הבעתי דעה.

<איתי עצמון: שאלתי אם יש צורך.

<אינגריד הר אבן: אתה צודק, זאת סתם הכבדה בירוקרטית מיותרת.

<אינגריד הר אבן: מוסך שרק שולח רכב אין צורך לעשות את כל הליך הרישוי המלא.

<שרית זוכוביצקי-אור: מה זה מלא?

<איתי עצמון: יש לי הערה נוספת לסעיף קטן ג'.

<איתי עצמון: כתוב כאן שבעל רישיון להפעלת מוסך נייד ירשום על גבי הרכב המשמש - - -

<שרית זוכוביצקי-אור: עדיין לא הקראתי.

אבישי ברוורמן: תקראי את ב' ו-ג'.

<שרית זוכוביצקי-אור: "(ב) בעל רישיון להפעלת מוסך נייד ייתן רק שירותים של תיקוני חירום לרכב ושל חילוץ של רכב עד להגעתו למוסך, כפי שקבע השר.

<שרית זוכוביצקי-אור: (ג) בעל רישיון להפעלת מוסך נייד ירשום על גבי הרכב המשמש כמוסך נייד את המילים "מוסך נייד" ואת מספר הרישיון של המוסך.

<שרית זוכוביצקי-אור: "

<איתי עצמון: לגבי סעיף קטן ג', אתם מחייבים רישום.

<איתי עצמון: השאלה אם לא צריך לכתוב "סימון או רישום".

<אבנר פלור: בסדר.

אבישי ברוורמן: אם כך תשובות לשאלות ונצביע.

<שרית זוכוביצקי-אור: רישיון למוסך הנייד זה רישיון לרכב כדי לראות שהרכב מתאים.

<שרית זוכוביצקי-אור: יכול להיות שלמוסך שיש לו רישיון, יותר קל להוכיח.

<שרית זוכוביצקי-אור: הוא יגיד: הנה המנהל המקצועי שלי, הנה הרכב.

<שרית זוכוביצקי-אור: אז הוא יקבל רישיון מהר.

<שרית זוכוביצקי-אור: מבחינה בירוקרטית צריך לרשיין את זה.

<שרית זוכוביצקי-אור: זה יהיה לו יותר קל.

<שרית זוכוביצקי-אור: הוא צריך להוכיח עמידה בתנאים.

אבישי ברוורמן: אם כך, אני מאשר את זה.

<איתי עצמון: רגע.

<איתי עצמון: אנחנו דיברנו על החלת מספר הוראות מהפרק לגבי מוסך נייד.

<איתי עצמון: כל ההוראות של הפרק?

<שמעון אלקיים: הוא חייב כרטיס עבודה, הוא חייב בזמן התיקון.

<אבנר פלור: לפי העניין.

אבישי ברוורמן: מה עם התאמת רוזנפלד ל-103?

<דרור וגשל: אתה לא רואה אפשרות לתקן את זה ל-"כבעל רישיון לפי פרק זה".

<איתי עצמון: לא, אתם כרגע מבקשים לתקן סעיפים שכבר אושרו.

<איתי עצמון: מכיוון שזה רישיון נפרד, לפי מה שאתה אומר, אז צריך לכתוב כאן אולי שהוראות שחלות על רישיון להפעלת מוסך יחולו גם על רישיון למוסך נייד.

<אבנר פלור: לא כל ההוראות.

<שרית זוכוביצקי-אור: הוא לא צריך מקום, למשל.

<איתי עצמון: אני מציע שכרגע תאשר את סעיף 108 ותובא הוראה נפרדת לעניין החלה של הוראות הפרק על מוסך נייד.

אבישי ברוורמן: הצבעה

אבישי ברוורמן: נגד – אין

אבישי ברוורמן: סעיף 108 נתקבל.

אבישי ברוורמן: סעיף 108 אושר.

אבישי ברוורמן: הערה אחרונה לפני סיום הישיבה הזאת.

אבישי ברוורמן: הרוח כאן, של הכנסת, שלי ושל חבר הכנסת וקנין, היא לתמוך כדי להביא להישג שמציע החוק, דהיינו, תחרות בתחום יבוא ומכירת כלי רכב כדי שהצרכן יצא נשכר מהורדת מחירים.

אבישי ברוורמן: מצד שני, אני מסתכל עליך אבנר.

אבישי ברוורמן: שלא יהיה מצב שנוסיף כל-כך הרבה בירוקרטיה וקשיים רבים בתחומים אחרים, שבסוף עוד יכולים לייקר את האחזקה והטיפול ברכב.

אבישי ברוורמן: אני רק מעלה תהייה.

אבישי ברוורמן: למשל, דיברת על תקופות.

אבישי ברוורמן: האם תבדוק תוקפם של הרישיונות בהצעת החוק?

אבישי ברוורמן: אולי ניתן להאריך את כולן ב-5 שנים ובכך להסיר בירוקרטיה?

אבישי ברוורמן: הדבר שאני חושש ממנו ואני אומר אותו כאן, שלא נגיע למצב שמתוך הרצון ליצור חוק שיביא להורדת מחירים ותחרות, ניצור איזו מפלצת עם עודף בירוקרטיה שבסוף יפגע בתחרות.

אבישי ברוורמן: אם זה ירה, הצרכן ישלם.

אבישי ברוורמן: לכן אני זורק לך את השאלה, למשל, שתוקף הרישיונות יהיה ל-5 שנים.

אבישי ברוורמן: אני זורק לך למחשבה, תענה לי בישיבה הבאה.

<איתי עצמון: לפני שמסיימים יש לי עוד הערה.

<איתי עצמון: יכול להיות שצריך להוסיף כאן הערה נוספת לעניין תוקף הרישיון להפעלת מוסך נייד.

<שרית זוכוביצקי-אור: נכון, אותו דבר.

<שרית זוכוביצקי-אור: ל-3 שנים.

אבישי ברוורמן: בסדר, בכפוף להערה שאמרתי.

אבישי ברוורמן: הישיבה נעולה.